FI Euroopan unionin virallinen lehti L 225/18

KOMISSION PÄÄTÖS,

tehty 26 päivänä elokuuta 2005,

tieteellis-teknis-taloudellisen kalastuskomitean perustamisesta

(2005/629/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 33 artiklan 1 kohdan,

sekä katsoo seuraavaa:

(1) Yhteisön kalastusta ja vesiviljelyä koskevan politiikan täytäntöönpano edellyttää korkean pätevyyden omaavien tieteenharjoittajien apua erityisesti meri- ja kalabiologian, kalastusteknologian, kalataloustieteen ja muiden vastaavien alojen soveltamisessa sekä kalastus- ja vesiviljelyalojen tutkimusta ja tietojenkeruuta koskeviin vaatimuksiin liittyvissä kysymyksissä.

(2) Komission yhteyteen perustettavan pysyvän tieteellis-teknis-taloudellisen kalastuskomitean (Scientific, Technical and Economic Committee for Fisheries, STECF) olisi toimittava tämän avun antajana.

(3) Asetuksen (EY) N:o 2371/2002 33 artiklan mukaisesti komission olisi kuultava STECF:ää säännöllisesti elollisten vesiluonnonvarojen säilyttämisen ja hoidon kannalta merkittävistä kysymyksistä, jollaisia ovat muun muassa biologiset, taloudelliset, ympäristölliset, sosiaaliset ja tekniset tekijät, ja sen olisi otettava komitean lausunto huomioon, kun se tekee mainitun asetuksen soveltamisalaan kuuluvia kalastuksenhoitoa koskevia ehdotuksia.

(4) STECF:n kalastusta koskevien lausuntojen on perustuttava huippuosaamisen, riippumattomuuden, puolueettomuuden ja avoimuuden periaatteisiin.

(5) On erittäin tärkeää, että STECF käyttää tarvittaessa erityiskysymyksissä parhaita ulkopuolisia asiantuntijoita niin yhteisön sisä- kuin ulkopuoleltakin.

(6) Tieteellis-teknis-taloudellisen kalastuskomitean perustamisesta 19 päivänä marraskuuta 1993 tehtyyn komission päätökseen 93/619/EY (2) tehtävien muutosten lukumäärästä ja laajuudesta johtuen kyseinen päätös olisi kumottava,

ON PÄÄTTÄNYT SEURAAVAA:

1 artikla

Komitean perustaminen

Perustetaan tieteellis-teknis-taloudellinen kalastuskomitea, jäljempänä ’STECF’.

2 artikla

STECF:n tehtävät

1. Komissio pyytää STECF:ltä säännöllisesti tai aina, kun sen katsotaan olevan tarpeen, lausuntoja asetuksen (EY) N:o 2371/2002 33 artiklan 1 kohdassa tarkoitetuista asioista. Komissio voi vaatia, että lausunto annetaan tietyssä määräajassa.

2. STECF voi antaa omasta aloitteestaan lausuntoja komissiolle asetuksen (EY) N:o 2371/2002 33 artiklan 1 kohdassa tarkoitetuista asioista.

3. STECF:n on laadittava vuosikertomus seuraavista asioista:

a) Euroopan yhteisöä koskevien kalavarojen tilanteesta;

b) mainittujen kalavarojen tilanteen taloudellisista vaikutuksista;

c) kalastustoimien kehityksestä ja niihin liittyvistä biologisista, ekologisista, teknisistä ja taloudellisista tekijöistä;

d) muista kalastukseen vaikuttavista taloudellisista tekijöistä.

3 artikla

Rakenne

1. STECF:n jäsenten lukumäärän on oltava vähintään 30 ja enintään 35.

2. STECF:n jäsenten on oltava meribiologian, meriekologian, kalastusalan tutkimuksen, luonnonsuojelun, populaatiodynamiikan, tilastotieteen, pyydysteknologian, vesiviljelyn sekä kalastus- ja vesiviljelyekonomian tieteellisiä asiantuntijoita.

4 artikla

STECF:n jäsenten nimittäminen ja varallaololuettelon laatiminen

1. Komissio nimittää STECF:n jäsenet soveltuvien ehdokkaiden luettelosta. Luettelo vahvistetaan Euroopan unionin virallisessa lehdessä ja komission verkkosivuilla julkaistun avoimen kiinnostuksenilmaisupyynnön perusteella.

2. STECF:n jäsenet nimitetään heidän asiantuntemuksensa perusteella ja ottaen huomioon maantieteellisen jakauman, joka heijastaa tieteellisten kysymysten ja lähestymistapojen moninaisuutta yhteisössä.

3. Luettelo STECF:n jäsenistä julkaistaan Euroopan unionin virallisessa lehdessä ja julkistetaan kunkin jäsenen lyhyen ansioluettelon kera komission verkkosivuilla.

4. Ehdokkaat, joiden on katsottu soveltuvan STECF:n jäseniksi mutta joita ei ole nimitetty, kirjataan varallaololuetteloon. Komissio voi käyttää varallaololuetteloa löytääkseen soveltuvat ehdokkaat STECF:stä eroavien jäsenten korvaamiseksi 6 artiklan 3 kohdan mukaisesti.

5. Varallaololuettelo julkaistaan Euroopan unionin virallisessa lehdessä ja julkistetaan myös komission verkkosivuilla.

5 artikla

Puheenjohtajan ja varapuheenjohtajien valinta

STECF valitsee jäsentensä joukosta puheenjohtajan ja kaksi varapuheenjohtajaa kolmivuotiskaudeksi. Puheenjohtaja ja varapuheenjohtaja voidaan valita samaan tehtävään enintään kahdeksi perättäiseksi kaudeksi.

6 artikla

Toimikaudet

1. STECF:n jäsenen toimikausi on kolme vuotta, ja se voidaan uusia kolmeksi vuodeksi kerrallaan.

2. Kun kolmivuotiskausi päättyy, puheenjohtajan, varapuheenjohtajien ja jäsenten toimikausi jatkuu, kunnes heidät korvataan tai heidän toimikautensa uusitaan.

3. Jos jäsen ei osallistu aktiivisesti STECF:n työhön tai on eturistiriitatilanteessa taikka haluaa erota tehtävästään, komissio voi myöntää hänelle eron jäsenyydestä.

7 artikla

Ulkopuoliset asiantuntijat

STECF voi komission suostumuksella pyytää asiantuntijoita, jotka eivät ole STECF:n jäseniä ja joilla on tarvittava tieteellinen tietämys ja asiantuntemus, avustamaan sitä sen työssä.

8 artikla

Työryhmät

STECF voi komission suostumuksella perustaa erityistyöryhmiä suorittamaan selkeästi määriteltyjä tehtäviä. Työryhmien on muodostuttava ulkopuolisista asiantuntijoista ja vähintään kahdesta STECF:n jäsenestä. Niiden on laadittava STECF:lle raportti määräajan kuluessa.

9 artikla

Palkkiot ja korvaukset

1. STECF:n jäsenillä ja ulkopuolisilla asiantuntijoilla on oikeus STECF:n ja työryhmien kokouksiin osallistumisesta sekä jonkin erityiskysymyksen esittelijänä toimimisesta maksettavaan palkkioon siten kuin liitteessä vahvistetaan.

2. Komissio maksaa STECF:n jäsenten ja ulkopuolisten asiantuntijoiden matka- ja oleskelukustannukset.

10 artikla

STECF:n ja komission välinen yhteydenpito

1. Komissio hyväksyy ja kutsuu koolle STECF:n ja sen työryhmien kokoukset.

2. Komissio voi osallistua STECF:n ja sen työryhmien kokouksiin.

3. Komissio voi kutsua asiantuntijoita, jotka eivät ole STECF:n jäseniä, osallistumaan STECF:n ja sen työryhmien kokouksiin.

11 artikla

Työjärjestys

1. STECF vahvistaa työjärjestyksensä, jonka komissio hyväksyy. Työjärjestyksessä on varmistettava, että STECF suorittaa tehtävänsä huippuosaamisen, riippumattomuuden ja avoimuuden periaatteita noudattaen mutta ottaen kuitenkin asianmukaisella tavalla huomioon vero- ja liikesalaisuuksiin liittyvät oikeutetut pyynnöt.

2. Työjärjestyksen on katettava erityisesti seuraavat asiat:

a) STECF:n puheenjohtajan ja varapuheenjohtajan valinta;

b) menettelytavat, jotka koskevat: i) lausuntopyyntöjen käsittelyä; ii) lausuntojen antamista tavanomaista menettelyä noudattaen sekä, jos asian kiireellisyys vaatii, kirjeenvaihtona toteutettavaa kirjallista menettelyä noudattaen;

c) työryhmien perustaminen sekä niiden työn organisoiminen, työryhmien puheenjohtajien valitseminen ja tehtävien määritteleminen;

d) kokousten pöytäkirjat, joihin sisältyvät myös hyväksytyistä lausunnoista poikkeavat eriävät mielipiteet;

e) ulkopuolisten asiantuntijoiden tehtävät;

f) esittelijöiden nimittäminen ja näiden tehtävien määrittely;

g) tieteellisten lausuntojen muoto ja sisältö sekä niiden johdonmukaisuuden varmistamista ja parantamista koskevat menettelyt;

h) STECF:n jäsenten ja ulkopuolisten asiantuntijoiden vastuut ja velvollisuudet suhteessa näiden ulkopuolisiin yhteyksiin;

i) STECF:n edustus neuvoa-antavassa kalatalous- ja vesiviljelykomiteassa;

j) STECF:n jäsenten osallistuminen alueellisiin neuvoa-antaviin toimikuntiin.

3. Työjärjestys julkaistaan komission verkkosivuilla.

12 artikla

Päätökset ja lausunnot

1. STECF tekee päätöksensä kokouksessa läsnä olevien jäsentensä enemmistöllä. Päätökset ja lausunnot voidaan hyväksyä ainoastaan, jos vähintään 70 prosenttia STECF:n jäsenistä on äänestänyt tai pidättynyt äänestyksestä.

2. Perustellut eriävät mielipiteet ja tieto niiden esittäjästä on liitettävä STECF:n lausuntoihin.

3. STECF:n lausunnot julkaistaan viipymättä komission verkkosivuilla liikesalaisuuden tarpeet huomioon ottaen.

13 artikla

Riippumattomuus

1. STECF:n jäsenet nimitetään ja ulkopuoliset asiantuntijat kutsutaan heidän henkilökohtaisen asiantuntemuksensa perusteella. He eivät voi delegoida tehtäviään.

2. STECF:n jäsenten ja ulkopuolisten asiantuntijoiden on toimittava jäsenvaltioista ja sidosryhmistä riippumattomina. Heidän on annettava sitoumusta koskeva ilmoitus, että he toimivat yleisen edun nimissä, sekä etunäkökohtia koskeva ilmoitus, josta käyvät ilmi heidän kaikki mahdolliset etunäkökohtansa, joiden voitaisiin katsoa olevan heidän riippumattomuuttaan haittaavia. Ilmoitukset on annettava kirjallisina, ja niiden on oltava julkisesti saatavilla. STECF:n jäsenten on annettava sitoumusta koskeva ilmoitus vuosittain.

3. STECF:n jäsenten ja ulkopuolisten asiantuntijoiden on ilmoitettava jokaisessa STECF:n ja työryhmän kokouksessa kaikki erityiset etunäkökohdat, joiden voitaisiin katsoa olevan heidän riippumattomuuttaan haittaavia kokouksen asialistan jotakin erityiskysymystä käsiteltäessä.

14 artikla

Luottamuksellisuus

1. STECF:n jäsenet ja ulkopuoliset asiantuntijat eivät saa paljastaa mitään tietoja, joita he ovat saaneet STECF:n tai työryhmien työn tuloksena, STECF:n lausuntoihin sisältyviä tietoja lukuun ottamatta.

2. Jos komissio ilmoittaa STECF:lle, että pyydetty lausunto on luottamuksellinen, ainoastaan STECF:n jäsenet ja komission edustaja saavat olla mukana kyseisessä työryhmässä.

15 artikla

STECF:n sihteeristö

1. Komissio huolehtii STECF:n ja sen työryhmien sihteeripalveluista.

2. Sihteeristö vastaa STECF:n tehokkaan toiminnan helpottamiseksi ja sen työryhmien kokousten järjestämiseksi tarvittavasta teknisestä ja hallinnollisesta tuesta ja koordinoinnista.

3. Sihteeristö koordinoi tarvittaessa STECF:n ja sen työryhmien toimintaa yhteisön ja kansainvälisten elinten muiden työryhmien toiminnan kanssa.

16 artikla

Loppusäännökset

1. Kumotaan päätös 93/619/EY.

2. Päätöksen 93/619/EY 1 artiklan mukaisesti nimitetyt STECF:n jäsenet jatkavat tällä päätöksellä perustetun komitean jäseninä, kunnes uudet STECF:n jäsenet nimitetään tämän päätöksen 3 artiklan mukaisesti.

3. Edellä olevan 5 artiklan säännöksiä sovelletaan soveltuvin osin tämän artiklan 2 kohdassa tarkoitettujen jäsenten toimikauden päättyessä.

4. Päätös 93/619/EY kumotaan tällä päätöksellä perustetun komitean ensimmäisen kokouksen päivämäärästä.

Tehty Brysselissä 26 päivänä elokuuta 2005. Komission puolesta Joe BORG Komission jäsen

(1) EYVL L 358, 31.12.2002, s. 59.

(2) EYVL L 297, 2.12.1993, s. 25.